એક કપલની આ વાત છે. બંને મધ્યમવર્ગના. બંને જોબ કરે. બંનેનું એક સપનું. એક વખત ફોરેન ફરવા જઈશું. બંનેએ વિચાર કર્યો કે ફોરેન ફરવા જવા માટે શું કરવું? આખરે એવું નક્કી થયું કે દર મહિને અમુક ચોક્કસ રકમ બચાવવી. બે વર્ષ પછી ફરવા જવાનું નક્કી કર્યું. બંને બચત કરવા લાગ્યાં. એ પછી થયું એવું કે, ક્યાંય ફરવા જવાની વાત આવે તો પતિ એમ જ કહે કે આપણે હવે વિદેશ ફરવા જ જઈશું. એક દિવસ પત્નીએ કહ્યું કે, એક મોટું સપનું સાકાર કરવાની રાહમાં તું નાનાં નાનાં સપનાંને એવોઇડ ન કર. આપણે એકાદ-બે દિવસ નજીકમાં ક્યાંક ફરવા તો જઈ જ શકીએ. જરૂરી નથી કે વિદેશમાં જ આપણી કલ્પના મુજબની મજા આવે, બનવાજોગ છે કે કોઈ નાની ટ્રિપમાં પણ કોઈ દિવસ આનંદ ન મળ્યો હોય એવો આનંદ આવે.